**Өлкөдөгү орто мектептердин окуучуларынын арасында**

**«Эң креативдүү копилка»**

**сынагын өткөрүү жөнүндө**

**ЖОБО**

**I. ЖАЛПЫ ЖОБОЛОР**

1.1. Бул Жобо **«Эң креативдүү копилка»** сынагын (мындан ары – Сынак) өткөрүү тартибин жана шарттарын аныктайт.

1.2. Сынактын уюштуруучусу – Кыргыз Республикасынын Улуттук банкынын жетекчилиги алдындагы Кыргыз Республикасында Дүйнөлүк акча жумалыгын (**Global Money Week – 2021)** өткөрүү боюнча жумушчу топ (мындан ары – Уюштуруучулар).

1.3. Сынак «Дүйнөлүк акча жумалыгы – 2021» иш-чараларынын алкагында өткөрүлөт, аталган иш-чара жыл сайын өткөрүлүп келет жана ишенимдүү жана жоопкерчиликтүү финансылык келечек үчүн кийинки муундун мүмкүнчүлүктөрүн кеңейтүүгө багытталган.

**II. СЫНАКТЫН МАКСАТЫ жана ТЕМАЛАРЫ**

2.1. Сынак балдардын көңүлүн финансылык сабаттуулуктун деңгээлин жогорулатууга, акчаны башкара билүү, келечекке максат коюу жана финансылык планды иштеп чыгууну үйрөнүү зарыл экенине бөлүү максатында өткөрүлөт.

2.2. Сынакка сунуштала турган негизги темалар жана максаттар:

1. Катышуучу «Эң креативдүү копилка» деген темада копилка жасайт (бул үчүн өзгөчө материалдарды колдонуу керек);
2. Копилканын дизайнын жана концепциясын даярдоо жөнүндө видеоролик тартып, копилка кантип жасалганы жөнүндө айтып берүү керек.

**III. СЫНАКТЫН КАТЫШУУЧУЛАРЫ**

3.1. Сынак Кыргыз Республикасындагы жалпы билим берүү мекемелеринин (мектептердин) окуучуларынын арасында өткөрүлөт.

3.2. Сынакка 1-класстан 11-класска чейинки окуучулар катышат.

**IV. СЫНАКТЫ ӨТКӨРҮҮ ТАРТИБИ ЖАНА МӨӨНӨТҮ**

4.1. Сынак **2021-жылдын 01-мартынан 23-мартына** чейин өткөрүлөт.

4.2. Даяр болгон иштерди уюштуруучуларга **2021-жылдын 23-мартына чейин (ал күндү кошкондо) саат 17:00дөн кечиктирбестен** **pr@finca.kg** **электрондук дарегине** тапшыруу керек (эгерде видео файлдын көлөмү уруксат берилген көлөмдөн ашып кетсе, анда видеону каалаган сервиске жүктөп, ал сервиске шилтемени жогоруда көрсөтүлгөн почтага жөнөтүү керек).

**V. СЫНАКТЫН КАЛЫСТАР ТОБУ ЖАНА БААЛООНУН КРИТЕРИЙЛЕРИ**

5.1. Сынактын жыйынтыгын чыгаруу үчүн FINCA Банктын Кызматкерлерди окутуу жана өнүктүрүү бөлүмүнүн, Маркетинг жана PR башкармалыгынын жана Кредиттен башка банк продукттарын өнүктүрүү боюнча башкармалыктын, ошондой эле Кыргыз Республикасынын Улуттук банкынын Финансылык сабаттуулук секторунун өкүлдөрүнөн турган көз карандысыз калыстар тобу түзүлөт.

5.2. Сынакка катышкан иштерди баалоодо чыгармачылык, ойлоп табуудагы өзгөчөлүк, аткаруу чебердиги жана иштин сапаты эске алынат.

**VI. ИШТЕРДИ АТКАРУУГА КАРАТА ТАЛАПТАР**

6.1. Теманы ачууга өз алдынча аракет кылуу.

6.2. Материалды туура жана ырааттуу баяндоо.

6.3. Айлана-чөйрөгө жана экологияга зыян келтирбестен, ар кандай ыкма менен жасалган иштерди сунуштоо.

6.4. Сынакка башка иштердин көчүрмөлөрү, сапаты төмөн жана автордун жашына туура келбеген иштер, автор тууралуу маалыматтар толук эмес болгон иштер, зомбулук сценалары чагылдырылган иштер кабыл алынбайт.

6.5. Сынакка катышууга сунушталган иштер бул Жобонун талаптарына жооп бербеген учурда сынакка киргизилбейт.

**VII. АВТОРДУК УКУКТАР**

Бардык укуктар жасалган иштердин авторлоруна таандык. Уюштуруучулар сынакка катышууга сунушталган иштерди Массалык маалымат каражаттарына жана башка басма продукцияларына жарыялоого, бул долбоордун көргөзмөсүн жарыялап, жарнама катары колдонууга укуктуу. **Автор сынакка жасалган иштерин сунуштоо менен сынактын шарттарына макул экендигин билдирет.**

**VIII. СЫНАКТЫН ЖЫЙЫНТЫГЫН ЧЫГАРУУ ЖАНА КАТЫШУУЧУЛАРГА СЫЙЛЫКТАРДЫ ТАПШЫРУУ**

8.1. Сынактын жалпы байге фонду – 150 000 сом.

8.2. Кыргызстандын орто мектептеринин окуучуларынын арасында 5 байгелүү орун жана кошумча кызыктуу сыйлыктарга 10 орун аныкталат.

8.3. Сынактын жыйынтыгы калыстар тобунун мүчөлөрү тарабынан бекитилет.

8.4. Сынактын жыйынтыгы тууралуу маалымат, бардык видео материалдар жана сүрөттөр уюштуруучулардын расмий сайтына, ошондой эле социалдык тармактарга жарыяланат.

8.5. Сыйлоо аземи качан жана кайда өтө тургандыгы тууралуу кошумча маалымдалат.

Бардык суроолор боюнча Маркетинг жана Пиар башкармалыгынын pr@finca.kg электрондук дарегине кайрылсаңыздар болот.